ועדת החינוך, התרבות והספורט, כנסת 18, פרוטוקול מספר 116, 2009-12-16 09:00

זבולון אורלב: שלום, אני פותח את הישיבה.

זבולון אורלב: בפעם הקודמת קיימנו דיון מקיף בפרק ה, קניין המדינה במקרקעי המשכן הקודם, והסכמנו שאנחנו ממתינים עם הפרק הזה לתקופה של 60 יום, כדי לאפשר לרשויות המדינה לשאת ולתת עם הזכיין, עם היזם, ולאפשר ליו"ר הכנסת לקיים את הדיונים עם משרד האוצר באשר למקור המימון.

זבולון אורלב: אמרנו, שלמעט פרק ה אנחנו נכין את החוק לקריאה שנייה ושלישית, ואכן הגענו עד סעיף 18.

זבולון אורלב: אנחנו ממשיכים במאמץ לסיים את הקריאה, למעט פרק ה.

זבולון אורלב: אני סומך על מנהלת הוועדה שתקבע ישיבה ביום ה-61.

מירב ישראלי: הנוסח שמונח לפניכם הוא נוסח שכבר הוכנסו לתוכו התיקונים של הוועדה מהישיבה הקודמת.

מירב ישראלי: אני מעדכנת אתכם לגבי סעיף 4, הסעיף של המתחם הנוסף.

מירב ישראלי: בעקבות שיחה עם קצין הכנסת הורדנו את המילים "מתחם נוסף", ואמצנו את הסעיפים מחוק משכן הכנסת, שנותנים סמכויות לסדרנים ולמשמר לגבי הפעילות במוזיאון.

זבולון אורלב: אם כך, נקרא את סעיף 4(ב).

מירב ישראלי: קוראת סעיף 4(ב): "על מתחם מוזיאון הכנסת יחולו, בשינויים המחויבים, הוראות סעיפים 3 עד 5, 10 עד 12, 12א, 12ב, 14, 14א, 14ב, 14ג ו-15 לחוק משכן הכנסת, רחבתו ומשמר הכנסת, התשכ"ח-1968, כאילו היה חלק ממשכן הכנסת".

מירב ישראלי: יש כאן פירוט של הסעיפים שחלים לגבי מי רשאי להיכנס, ההיתרים.

מירב ישראלי: לגבי איחוד אולם ישיבות - אני לא בטוחה שצריך את האזכור כי זה נוגע למליאה.

מירב ישראלי: אנחנו נבדוק את זה.

מירב ישראלי: בנוסף, איסור לשאת חפץ אסור, הוראות סדרן ואיש משמר וכו' – כל ההוראות שאמצנו מחוק המשכן.

זבולון אורלב: האם למישהו יש הערות?

זבולון אורלב: אין.

זבולון אורלב: אם כך, אישרנו את הסעיף המתוקן.

זבולון אורלב: אנחנו חוזרים לסעיף 18, תפקידי המועצה וסמכויותיה.

מירב ישראלי: קוראת סעיף 18: תפקידי המועצה המייעצת – לייעץ למנהל המוזיאון בעניין מדיניות הכללי, לרבות ניהולו והפעלתו, של מוזיאון הכנסת.

מירב ישראלי: לייעץ למנהל המוזיאון בעניין תקציב מוזיאון הכנסת ובעניין התוויית תכנית העבודה השנתית שלו.

מירב ישראלי: לייעץ ליושב ראש הכנסת בעניין שחזור המשכן הקודם, שימורו והכשרתו כאמור בסעיף 26.

מירב ישראלי: לעקבו אחר יישום מדיניות המוזיאון ואחר ניהולו והפעלתו בידי מנהל המוזיאון ולדווח ליושב ראש הכנסת בעניינים אלה.

מירב ישראלי: (ב) המועצה המייעצת תהיה רשאית לקבל ממנהל המוזיאון מידע ודיווחים על פעילות מוזיאון הכנסת ככל שדרוש לה למילוי תפקידיה לפי חוק זה.

זבולון אורלב: האם אין צורך שיפורסם דוח שנתי?

מירב ישראלי: יש דוח שנתי.

זבולון אורלב: האם למישהו יש הערות?

זבולון אורלב: האם כל נציגי משרדי הממשלה כאן?

מירב ישראלי: את המשטרה הזמנו בשביל הסעיף של המתחם הנוסף.

מירב ישראלי: לפי חוק משכן הכנסת, יו"ר הכנסת אמור להתייעץ עם המשטרה לפני שהוא מכריז על מתחם.

זבולון אורלב: למרות שעברנו את סעיף 4(ב), אני מוכן שתחזור לסעיף ותעיין בו.

זבולון אורלב: אנחנו מחילים את חוק הכנסת על בית פרומין.

זבולון אורלב: זו פעם ראשונה שמתקן מחוץ לכנסת ייהנה מחוק חסינות הכנסת.

זבולון אורלב: אנחנו לא הולכים להחיל את כל הסעיפים.

זבולון אורלב: למשכן הכנסת אין לכם רשות כניסה, אלא אם יו"ר הכנסת מזמין אתכם.

זבולון אורלב: שם יחולו כללים קצת שונים.

זבולון אורלב: כלומר, אין צורך לקחת את כל המאסה הכבדה של משכן הכנסת ולהחיל אותו על בית פרומין.

זבולון אורלב: לכן, בתיאום עם קצין הכנסת, אנחנו מחילים סעיפים מסוימים.

זבולון אורלב: תקרא את הסעיפים האלה ותראה אם יש לך הערות.

זבולון אורלב: בסופו של דבר קצין הכנסת צריך לעבוד בתיאום עם המשטרה.

מירב ישראלי: כאן אנחנו עושים את זה מכוח החוק.

מירב ישראלי: אם יש לכם עמדה לגבי הסעיפים, תביעו אותה.

זבולון אורלב: אם תרצה תוך כדי הדיון להתקשר למישהו ולהתייעץ, תעשה זאת.

זבולון אורלב: עד סוף הישיבה אני אתן לך להעיר הערות.

רוני טלמור: המילה "לרבות" בסעיף 18(1) נראית לי מיותרת.

רוני טלמור: אני לא כל כך מבינה איך ניהול והפעלה הם חלק ממדיניות.

מירב ישראלי: זה עניין של ניסוח.

מירב ישראלי: אני גם אברר את זה עם הנסחית.

מירב ישראלי: אני עוברת לסעיף 19, סדרי עבודת המועצה המייעצת:

זבולון אורלב: מה זה "מקומן"?

זבולון אורלב: האם יש אפשרות שהישיבה לא תתקיים במשכן?

מירב ישראלי: יכול להיות מצב כזה.

מירב ישראלי: אני עוברת לסעיף 19, סדרי עבודת המועצה המייעצת: המועצה המייעצת תתכנס לפחות פעמיים בשנה.

מירב ישראלי: יושב ראש המועצה המייעצת ינהל את ישיבותיה, הוא יזמן את ישיבות המועצה ויקבע את מועדן, מקומן וסדר יומן.

מירב ישראלי: המועצה המייעצת תקבע את סדרי עבודתה ככל שלא נקבעו לפי חוק זה.

מירב ישראלי: סעיף 20, גמול והחזר הוצאות: חבר המועצה המייעצת שאינו עובד המדינה, עובד גוף מתוקצב או נציג של גוף שאותו הוא מייצג במועצה, זכאי לקבל גמול בעבור השתתפות בישיבת המועצה לפי הוראות סעיף קטן (ג), ובלבד שאינו זכאי לקבל, ממקור אחר, תמורה בעבור ההשתתפות.

מירב ישראלי: חבר המועצה המייעצת שאינו זכאי לגמול לפי הוראות סעיף קטן (א) זכאי לקבל החזר הוצאות שהוציא לצרך השתתפות בישיבות המועצה לפי הוראות סעיף קטן (ג), ובלבד שאינו זכאי לקבל,

מירב ישראלי: ממקור אחר, החזר הוצאות.

מירב ישראלי: יושב ראש הכנסת יקבע כללים ותנאים שלפיהם ישולם גמול או החזר הוצאות לחבר המועצה המייעצת בהתאם להוראות סעיפים קטנים (א) ו-(ב) ואת שיעורם.

מירב ישראלי: בסעיף זה, "עובד המדינה", "עובד גוף מתוקצב" – כהגדרתם בסעיף 32 לחוק יסודות התקציב.

זבולון אורלב: האם יש הערות לגבי סעיפים 19-20?

רוני טלמור: אני חושבת, שמן הראוי להוסיף בסעיף 19, שמנהל המוזיאון יוזמן ויהיה רשאי להשתתף בישיבות המועצה המייעצת.

מירב ישראלי: נדמה לי, שזה מופיע בסעיף אחר.

מירב ישראלי: אם זה לא קיים, אני אוסיף את זה.

זבולון אורלב: זה מופיע בסעיף 17(ד): לדיוני המועצה המייעצת יוזמנו: "מזכיר הכנסת, המנהל הכללי של הכנסת או עובד בכיר בכנסת מטעמו, מנהל המוזיאון".

זבולון אורלב: האם למישהו יש הערות בנוגע לסעיף 20? אין.

מירב ישראלי: אני עוברת לסעיף 21, תקופת כהונה: חבר המועצה המייעצת, למעט הגנז או נציגו כאמור בסעיף 17(א)(5), יתמנה לתקופה של ארבע שנים וניתן לשוב ולמנותו לתקופות כהונה נוספות, ואולם לא יכהן חבר המועצה המייעצת יותר משלוש תקופות כהונה רצופות.

זבולון אורלב: הכוונה היא לתקופות מלאות.

זבולון אורלב: תוסיפי את המילים "מלאות".

מירב ישראלי: תקופת כהונה פירושה 4 שנים.

זבולון אורלב: אבל יכול להיות גם 4 וחצי שנים.

מירב ישראלי: לא.

זבולון אורלב: נניח שמישהו התפטר באמצע.

מירב ישראלי: אפשר להשאיר את זה פתוח, או לכתוב שמישהו ימנה במקומו.

זבולון אורלב: אני מנסה שיהיו תקופות כהונה מלאות.

רוני טלמור: למה כולם צריכים להתחיל ולסיים ביחד?

מירב ישראלי: הם לא חייבים.

רוני טלמור: אבל זה מה שמשתמע מהנוסח.

קריאה: יש גם אנשים שנפטרים.

קריאה: לא כולם חיים לעד.

מירב ישראלי: יש חוקים שבהם אין התייחסות לזה, ויש חוקים שבהם נאמר:

מירב ישראלי: אם התפנה מקומו של חבר מועצה ימונה אחר במקומו עד תום תקופת כהונתו.

רוני טלמור: השאלה היא, האם יש חשיבות לכך שתהיה מועצה שכולם מתחילים ביחד ומסיימים ביחד, כמו שנעשה בגופי התקשורת.

רוני טלמור: היו"ר זבולון אורלב: בדרך כלל זה יהיה ככה.

רוני טלמור: לדעתי, זה לא נדרש כאן.

זבולון אורלב: אנחנו מדברים על שלוש תקופות כהונה.

זבולון אורלב: נניח שאדם נכנס בשליש האחרון של הכהונה.

מירב ישראלי: באופן עקרוני, אפשר למנות אדם ל-4 שנים בכל עת שהוא ממונה.

זבולון אורלב: כלומר, אין פקיעת כהונה של מועצה.

מירב ישראלי: לא.

מירב ישראלי: כל חבר זה באופן נפרד.

מירב ישראלי: אני עוברת לסעיף 22, פקיעת כהונה והשעיה מכהונה: חבר המועצה המייעצת יחדל לכהן לפני תום תקופת כהונתו באחת מאלה: התפטר במסירת כתב התפטרות ליושב ראש הכנסת הורשע בעבירה שמפאת מהותה, חומרתה או נסיבותיה הוא אינו ראוי לשמש כחבר המועצה המייעצת.

מירב ישראלי: חדל להיות עובד המדינה או עובד או חבר הגוף שאותו הוא מייצג במועצה המייעצת.

מירב ישראלי: נתקיימה בו אחת הנסיבות הפוסלות אדם מהיות חבר המועצה המייעצת.

מירב ישראלי: הוגש כתב אישום נגד חבר המועצה המייעצת בשל עבירה שמפאת מהותה, חומרתה או נסיבותיה הוא אינו ראוי לשמש כחבר המועצה המייעצת, רשאי יושב ראש הכנסת להשעותו מכהונתו עד לסיום ההליך בעניינו ולמנות לו ממלא מקום למשך תקופת ההשעיה, לפי הוראות סעיף 17(א).

זבולון אורלב: מי קובע אם זה מפאת חומרתה או נסיבותיה?

מירב ישראלי: מי שרשאי לפטר, והחלטתו כפופה לביקורת שיפוטית.

מירב ישראלי: במקרה הזה זה יו"ר הכנסת.

מירב ישראלי: לגבי תקופת ההשעיה יש סעיף ספציפי של ממלא מקום זמני.

מירב ישראלי: אני עוברת לסעיף 23: יושב ראש הכנסת רשאי, לאחר שנועץ ביושב ראש המועצה המייעצת, להעביר חבר המועצה מכהונתו לפני תום תקופת כהונתו בשל אחת מאלה: נבצר ממנו, דרך קבע, למלא את תפקידו.

מירב ישראלי: נעדר משלוש ישיבות רצופות של המועצה המייעצת או מארבע ישיבות בתוך שנה אחת.

הטב מלכיאל: יש לי הערה לגבי סעיף 22(ב) שהוזכר קודם בסעיף 7,15-16, לעניין חוק המרשם הפלילי ומידע שמקבל יו"ר הכנסת לעניין המינוי גם של מנהל המוזיאון וגם של חבר מועצה.

מירב ישראלי: אנחנו לא נוגעים בהוראות של חוק המרשם הפלילי.

מירב ישראלי: מה שחל שם, יחול פה.

הטב מלכיאל: עד כמה שאני מבין, יו"ר הכנסת הוא זה שמקבל את המידע על רישום פלילי.

מירב ישראלי: עד כמה שאני מבינה, הוא לא יקבל מידע פלילי מהמרשם, אלא אם האדם מסכים.

הטב מלכיאל: אז לפי מה הוא יקבל?

מירב ישראלי: זה ככה בכל החוקים של המינויים.

הטב מלכיאל: איך הוא יידע אם הוא הורשע?

זבולון אורלב: זה כמו שמינו את מנכ"ל הכנסת.

מירב ישראלי: האישור לפנות למרשם ולקבל מידע מהמרשם הוא רק לנושאים מאוד ספציפיים.

מירב ישראלי: במקרה הזה, אם אין הסכמה הוא לא יקבל את זה מכוח סעיף 6.

מירב ישראלי: זה מידע שאדם צריך למסור בטפסים שהוא ממלא.

מירב ישראלי: הוא לא אמור להסתיר את המידע הזה.

מירב ישראלי: זה כמו כל עובד.

הטב מלכיאל: צריך לבדוק את זה.

הטב מלכיאל: אם הוא מקבל את זה מכוח החוק, אסור לו לקבל את זה מהמועמד.

מירב ישראלי: אין פה סמכות מכוח החוק לקבל את המידע הזה.

זבולון אורלב: דינו כמו כל עובד אחר.

זבולון אורלב: האם יש הערות לגבי סעיף 23? אין.

מירב ישראלי: אני עוברת לסעיף 24, תוקף פעולות: "קיום המועצה המייעצת, סמכויותיה ותוקף החלטותיה לא ייפגעו מחמת שנתפנה מקומו של חבר בה או מחמת ליקוי במינויו או בהמשך כהונתו, ובלבד שרוב חברי המועצה מכהנים כדין".

זבולון אורלב: האם יש הערות לסעיף 24? אין.

זבולון אורלב: ברוכים הבאים לילדים האורחים מרמלה.

עידית עמיחי: הייתי ברמלה לפני כמה ימים.

עידית עמיחי: אנחנו שוקלים להקים מוזיאון בעיר רמלה, שינציח את ההיסטוריה של העיר שלכם.

מירב ישראלי: אני עוברת לסעיף 25, ניגוד עניינים: לא יתמנה ולא יכהן כחבר המועצה המייעצת מי שעלול להימצא, במישרין או בעקיפין, במצב של ניגוד עניינים בין תפקידו כאמור לבין עניין אישי שלו או לבין תפקיד אחר שלו.

מירב ישראלי: חבר המועצה המייעצת יימנע מהשתתפות ומהצבעה בישיבות, אם הנושא עלול לגרום לו להימצא, במישרין או בעקיפין, במצב של ניגוד עניינים בין תפקידו לבין עניין אישי שלו או לבין תפקיד אחר שלו.

מירב ישראלי: חבר המועצה לא המייעצת יטפל במסגרת תפקידו בנושא העלול לגרום לו להימצא במצב כאמור גם מחוץ לישיבות.

מירב ישראלי: התברר לחבר המועצה המייעצת כי נושא הנדון בישיבה או המטופל על ידיו עלול לגרום לו להימצא במצב של ניגוד עניינים כאמור בסעיף קטן (א), יודיע על כך ליושב ראש המועצה.

מירב ישראלי: לעניין סעיף זה, אחת היא אם מילוי התפקיד האחר הוא בתמורה או שלא בתמורה.

מירב ישראלי: בסעיף זה – "עניין אישי" – לרבות עניין אישי של קרובו או עניין של גוף שחבר המועצה המייעצת או קרובו מנהלים או עובדים אחראים בו, או עניין של גוף שיש לכל אחד מהם חלק בהון המניות שלו, בזכות לקבל רווחים, בזכות למנות מנהל או בזכות ההצבעה.

מירב ישראלי: "קרוב" – בן זוג, הורה, בן, בת ובני זוגם, אח או אחות וילדם, גיס, גיסה, דוד, דודה, חותן, חותנת, חם, חמות, חתן, כלה, נכד או נכדה, לרבות חורג או מאומץ, וכן אדם אחר הסמוך על שולחנו של חבר המועצה המייעצת.

זבולון אורלב: מה פירוש "יודיע"?

זבולון אורלב: הוא יודיע ולא ישתתף.

מירב ישראלי: כתוב שהוא לא ישתתף, אבל בנוסף לזה הוא צריך להודיע.

זבולון אורלב: האם יש הערות לגבי סעיף 25?

זבולון אורלב: אנחנו רוצים שיהיה ניקיון דעת לגבי כל החברים במועצה.

זבולון אורלב: אנא תבדקו אותנו ב-7 עיניים כדי לראות שזה מה שמקובל ביתר התאגידים.

מירב ישראלי: אני עוברת לפרק ד'.

מירב ישראלי: בעקבות הערה של משרד הפנים איחדתי את נוסח סעיפים א' וב'.

מירב ישראלי: הם רוצים עדיין שינוי בנוסח אני מבינה.

אפרת דון יחיא: לא.

אפרת דון יחיא: התיקון מקובל עלינו.

מירב ישראלי: אני קוראת סעיף 26, שחזור המשכן הקודם, שימורו והכשרתו: המשכן הקודם ישוחזר, לרבות שחזור אולם המליאה ומעטפת הבניין, ישומר במצבו המשוחזר, ויוכשר באופן שיאפשר הפעלתו לפי הוראות חוק זה, הכל בהתאם לתכנית לשחזור, לשימור ולהכשרה של המשכן הקודם שאישר יושב ראש הכנסת, בהתייעצות עם מנהל המוזיאון ועם המועצה המייעצת.

מירב ישראלי: אין בהוראות סעיף זה כדי לגרוע מהוראות חוק התכנון והבניה, התשכ"ה-1965.

מירב ישראלי: חשוב לומר, שאין בהוראות סעיף זה כדי לגרוע מהוראות חוק התכנון והבנייה.

מירב ישראלי: התוכנית היא תוכנית פנימית של הכנסת, והיא כפופה לכל הליכי התכנון.

עומרי שלמון: אנחנו מתנגדים לזה.

מירב ישראלי: קיבלנו מכתב מהמועצה לשימור אתרים.

מירב ישראלי: הם רוצים לחזור לנוסח הקודם.

זבולון אורלב: אני אתן רשות דיבור למועצה.

זבולון אורלב: כולנו רואים שיוסי פלדמן, המייסד והמנכ"ל של המועצה לא נמצא איתנו, כיוון שהוא נכנס לפני ימים אחדים לניתוח מעקפים.

זבולון אורלב: ברוך השם, הוא עבר את הניתוח בהצלחה.

זבולון אורלב: קיבלנו דיווח על כך שהבוקר הוא נתן הנחיות טלפוניות לנציגי המועצה.

זבולון אורלב: נאחל לו מכאן רפואה שלמה, ונתפלל להחלמתו של יוסף בן פניה.

זבולון אורלב: גם בבית הכנסת בשבת נאמר מי שברך לחולים.

זבולון אורלב: שיחלים ושיבוא במהרה לעבודה.

עומרי שלמון: הוא נתן הנחיות, אבל לא לגבי הדיון כאן.

עומרי שלמון: הוא משוכנע שהדברים יתנהלו כאן כפי שצריך.

עומרי שלמון: אני מודה ליו"ר הוועדה שנתן תשומת לב ראויה.

עומרי שלמון: זה יימסר לו מיד לאחר הדיון.

עומרי שלמון: באופן כללי אנחנו מקבלים את הניסוח המוצע.

עומרי שלמון: יש לנו כמה הערות.

עומרי שלמון: אנחנו סוברים, שהחוק הזה הוא מקרה יחיד.

עומרי שלמון: ניתן להניח, שבשנים הקרובות הכנסת לא תידרש לקיים דיון נוסף בדבר כל כך מיוחד.

עומרי שלמון: לפיכך, האחריות שצריכה להיות משתמעת מהחוק הזה היא אחריות הרבה יותר גדולה.

עומרי שלמון: אנחנו מציעים נוסח שונה: "המשכן הקודם ישוחזר למצבו בעת שהכנסת שכנה בו, וישומר באופן שיאפשר הפעלתו כמוזיאון הכנסת בהתאם להוראות החוק".

עומרי שלמון: כמו כן, אנחנו מבקשים שימונה מומחה לשחזור ושימור.

זבולון אורלב: האם את זה אתה רוצה לקבוע בחוק?

עומרי שלמון: יכול להיות שזה לא נהוג בחקיקה.

זבולון אורלב: יו"ר הכנסת קובע את הכללים ואת התוכנית.

מירב ישראלי: הוא לא יכול לסרטט את התוכנית בעצמו.

עומרי שלמון: יש פה אמירה, שיכול להיות שהיא טיפה חורגת מהחוק היבש.

זבולון אורלב: היא לא חורגת טיפה.

זבולון אורלב: היא חורגת ממהותו של חוק.

זבולון אורלב: אני רוצה לחזור להערה הראשונה שלך.

זבולון אורלב: פה כתוב: לרבות שחזור אולם המליאה.

זבולון אורלב: אתה רוצה לומר: לרבות שחזור אולם המליאה ומעטפת הבניין.

עומרי שלמון: אנחנו מתייחסים לכל המבנה.

מירב ישראלי: אמרנו, שהיום נעשו שם שינויים.

זבולון אורלב: בחוק מצוין שחזור מדויק של אולם המליאה, ולא חדרי יו"ר, הוועדות או המזנון.

זבולון אורלב: אתה רוצה שהכל ישוחזר.

עומרי שלמון: נכון.

עומרי שלמון: אנחנו חושבים שצריך לעשות תחקיר מפורט, ולפיו להגיע למסקנה.

זבולון אורלב: השאלה היא, האם אנו גוזרים כאן גזירה שהציבור יכול לעמוד בו או גזירה שהציבור לא יכול לעמוד בו.

זבולון אורלב: האם ההנחיה הזו בחקיקה ראשית היא הנחיה שהמדינה והכנסת יוכלו לעמוד בה, מבחינת יכולות הבניין והעלויות?

זבולון אורלב: אני לא יודע אם זה אפשרי.

עומרי שלמון: הניסיון מוכיח שזה ניתן.

זבולון אורלב: תכליתו של החוק הוא שהבניין יחזור ככל האפשר לתקופה שהוא פעל ככנסת.

זבולון אורלב: השאלה היא, מה אפשר לעשות.

זבולון אורלב: אני לא רוצה לכתוב פה דברים שהם בלתי אפשריים.

זבולון אורלב: לכן, אני מציע שיבואו לישיבה הבאה מומחי שימור ושחזור שלכם.

זבולון אורלב: האם יש מומחים לוועדה המחוזית?

איציק שוויקי: יש להם יועץ.

איציק שוויקי: יש להם אדריכל שימור.

סיגלית בודנהיימר-בארי: יש היום נהלים מאוד ברורים לבניין שמיועד לשימור.

סיגלית בודנהיימר-בארי: לפני שמתחילים לדון בו בוועדה הוא צריך לעבור תיק קדם תיעוד, שבו מומחה לשימור, שהוא לא מטעם הוועדה או מטעם העירייה, מתעד את המבנה מבחינת החוץ והפנים שלו.

זבולון אורלב: לפנים הבניין, כפי שהוא קיים היום, אין שום קשר למה שהיה בתקופה שהכנסת פעלה.

זבולון אורלב: השאלה בה אנחנו דנים כרגע, היא לאיזה מצב אנחנו רוצים להחזיר את הבניין מבפנים.

זבולון אורלב: לפי הנוסח הקיים, הכוונה היא לכמה שאפשר עם הוראה מפורשת לגבי אולם המליאה.

זבולון אורלב: המועצה לשימור אתרים אומרת: שלא יראו רק את אולם המליאה.

זבולון אורלב: הם מבקשים להחזיר את המצב לקדמותו.

זבולון אורלב: אני לא מבין מהן המשמעויות של זה מבחינה מעשית.

זבולון אורלב: האם מדובר בעלויות גדולות?

זבולון אורלב: על מה מדובר?

זבולון אורלב: מה הפער בין הנוסח הקיים לבין מה שהם מבקשים?

מירב ישראלי: עלתה שאלה נוספת: אם בעבר היו 4 חדרי ועדות, האם גם במוזיאון צריכים להיות 4 חדרי ועדות?

זבולון אורלב: מספיק חדר אחד.

עומרי שלמון: אחרי תחקיר מפורט נוכל לענות על זה.

מירב ישראלי: אבל אם אתה מציין את זה בחוק, אתה מחייב את זה.

זבולון אורלב: אתה כבר פה מסמן את המטרה, ואתה אומר שאחר כך נירה את החץ.

איציק שוויקי: יש תוכניות של הכנסת כפי שהיתה בעבר.

איציק שוויקי: כל התוכניות נמצאות.

מירב ישראלי: השאלה היא, האם נכון לשחזר אחד לאחד.

זבולון אורלב: ככל שהדבר הזה אפשרי, אני בעד.

זבולון אורלב: אין לנו ויכוח שחשוב שילדים יראו את החדר של בן גוריון, את חדר ראש הממשלה בכנסת.

זבולון אורלב: זה חשוב.

זבולון אורלב: אנחנו רוצים להבין, מה אנחנו רוצים לחייב בחוק.

זבולון אורלב: האם יש לכם יועץ שימור?

סיגלית בודנהיימר-בארי: כן.

זבולון אורלב: האם אפשר להביא אותו לישיבה הבאה?

זבולון אורלב: תסבירו לו מהי ההתלבטות שלנו.

זבולון אורלב: אנחנו רוצים לשאול, עד כמה בחקיקה ראשית אנחנו יכולים לחייב להחזיר את המצב לקדמותו.

אפרת דון יחיא: אפשר להוסיף את המילים "ככל הניתן".

סיגלית בודנהיימר-בארי: אני חושבת שזה מסוג הדברים שכדאי להשאיר כגמישות בזמן שבאים לדון.

זבולון אורלב: בואו ניתן ליועצים לומר את זה.

סיגלית בודנהיימר-בארי: אבל היועצים מוגבלים מאוד מבחינת מה הם יכולים לומר כרגע.

זבולון אורלב: יכול להיות שיועץ יגיד לכתוב: להחזיר את המצב לקדמותו ככל האפשר.

זבולון אורלב: אתם מציעים, שיהיה כתוב: המשכן ישוחזר למתכונת שבה הוא פעל, במידת האפשר.

אפרת דון יחיא: אני לא מבינה בשחזור.

אפרת דון יחיא: יכול להיות שיהיו חדרים שלא ירצו לשחזר אותם, וזאת כדי לאפשר בהם פעילות הדרכה לילדים.

אפרת דון יחיא: לכן, זה לא נכון כבר היום לקבוע את זה בחוק.

זבולון אורלב: ייעודו של הבניין הוא קודם כל שחזור ושימור, ולא בניין קונגרסים לימי עיון וועדות.

זבולון אורלב: אני לא חושב שזה הדבר הנכון.

זבולון אורלב: גם היום משתמשים במתקן הקיים.

זבולון אורלב: לא בנו חדרי ועדות כדי שיבואו ילדי מועדוניות מבר אילן.

זבולון אורלב: אין כאן מרכז מבקרים.

זבולון אורלב: היו"ר של הכנסת ה-16, ראובן ריבלין, תכנן להקים מרכז מבקרים, אבל היו"ר הקודמת ביטלה את זה.

זבולון אורלב: אנחנו לא צריכים שם מרכז מבקרים.

זבולון אורלב: לא צריכים לתכנן שם שטחים.

זבולון אורלב: אנחנו רוצים לשחזר את המוזיאון בשביל החוויה של ילדים להיכנס לחדר הקטן של בן גוריון, בדיוק כמו שנוסעים לצריף שלו בשדה בוקר.

זבולון אורלב: דרך החוויה הזו תהיה הזדמנות לדבר על בן גוריון, על הכנסת, על תפקידו של ראש ממשלה בכנסת וחדרי ועדות.

זבולון אורלב: יכול להיות שלא צריך לשחזר 10 חדרי ועדות.

עומרי שלמון: אולי צריך להכניס את המילה "רוחו".

עומרי שלמון: אני קולט מהדברים שלך, שהכוונה היא להיכנס לרוח המקום.

עומרי שלמון: כאשר יורדים למטה למזנון הקטן, שהיום הוא בית כנסת, זה גם חלק מהעניין.

עומרי שלמון: צריך תחקיר רציני, מעמיק ומקצועי לעניין הזה.

זבולון אורלב: אני מציע להוסיף את המילים: "מתכונתו הקודמת ככל האפשר" בסעיף 26(א) זו גם ההצעה של משרד הפנים.

רוני טלמור: "ככל האפשר" זה ביטוי אובייקטיבי שלא משאיר מקום להחלטה בעניין הזה.

רוני טלמור: השאלה היא מה אפשרי מבחינת התכנון.

זבולון אורלב: ככל האפשר גם מבחינת התכנון.

מירב ישראלי: "ככל האפשר" משמעו שזה ישוחזר אחד לאחד ככל שניתן פיזית לעשות זאת.

מירב ישראלי: זה לא נותן שיקול דעת להחליט לשחזר רק חדר ועדה אחד.

מירב ישראלי: אתה כן רוצה מרווח של שיקול דעת.

זבולון אורלב: איך אני מכניס את שיקול הדעת?

רוני טלמור: המילה "ישוחזר" כוללת בתוכה את הכל.

נחמה נובנשטרן: לא.

נחמה נובנשטרן: יש כל כך הרבה פרשנויות, וכל אחד ייתן את הפרשנות שלו.

נחמה נובנשטרן: אם לא יהיה כאן דבר קצת יותר מוחלט, אנחנו נקיים כאן הרבה דיונים.

נחמה נובנשטרן: הוועדה תביא את יועץ שימור שלה, הוא ייתן את השחזור לקולה ואנחנו נביא את יועץ השימור שלנו שייקבע שחזור לחומרה.

נחמה נובנשטרן: אנחנו צריכים לנסות לקבוע כאן את הדברים.

נחמה נובנשטרן: לכן, אני רוצה לבקש שבנוסף ליועץ שהיו"ר ביקש שיגיע, יגיע גם יועץ שימור שלנו.

נחמה נובנשטרן: ליועץ שימור של הוועדה יש את המוגבלויות שלו.

רוני טלמור: מי יגיש תוכנית בעניין הזה, הכנסת?

מירב ישראלי: כן.

עומרי שלמון: זה כלי עזר.

נחמה נובנשטרן: השימור הוא מאוד פיזי.

מירב ישראלי: ההליכים הפנימיים יהיו בתוך הכנסת לצורך הכנת התוכנית.

זבולון אורלב: אז אפשר לומר: "במתכונתו הקודמת ככל האפשר" בצרוף סייג: "בהתחשב בצורך לקיים את מטרות החוק".

רוני טלמור: אנחנו כרגע נכנסים לשאלה של אופי השחזור שייעשה והשימוש שייעשה בבניין.

זבולון אורלב: את השימוש בבניין קבענו במטרות החוק.

רוני טלמור: אבל התוכנית אמורה לקבוע את זה.

זבולון אורלב: לא.

זבולון אורלב: השימוש נגזר מהמטרות.

זבולון אורלב: אני מציע לומר: "במתכונתו הקודמת ככל האפשר, ובהתחשב במטרות חוק זה".

זבולון אורלב: כך נשמר האיזון בין השימור לבין ביקור תלמידים.

מירב ישראלי: אני אקרא את הנוסח שאנחנו מסכימים עליו: "המשכן הקודם ישוחזר, לרבות שחזור אולם המליאה ומעטפת הבניין, והשבתו למתכונתו הקודמת ככל הניתן, בהתחשב במטרות חוק זה".

אפרת דון יחיא: אני מבקשת להסביר בדברי ההסבר את מה שעכשיו נאמר.

זבולון אורלב: אני מקבל את זה.

מירב ישראלי: על פרק ה דילגנו.

מירב ישראלי: אני עוברת לפרק ו', סעיף 30, מימון: "שחזור המשכן הקודם, שימורו והכשרתו כאמור בסעיף 26 ימומנו מסעיף תקציב הכנסת וכן מתרומות, עיזבונות, ומענקים, פעילות מוזיאון הכנסת תמומן מסעיף תקציב הכנסת כפי הדרוש להוצאות קיומו, החזקתו ופיתוחו, וכן מתרומות, עיזבונות ומענקים ומהכנסות אחרות לרבות הכנסות מדמי כניסה כאמור בסעיף 33".

זבולון אורלב: אני מציע לדלג את הסעיף הזה.

זבולון אורלב: הבטחתי למשרד האוצר שלא ניגע בסעיף הזה.

מירב ישראלי: אבל יש הערה של משרד המשפטים לעניין התרומות.

זבולון אורלב: השאלה היא, מי יממן את החוק הזה.

מירב ישראלי: הסעיף הזה מתייחס רק לשחזור ולהפעלה.

מירב ישראלי: הנושא של ההפקעה הוא בפרק ה.

זבולון אורלב: האם המנכ"ל הוזמן?

מירב ישראלי: כן.

זבולון אורלב: חשוב לי לומר, שאנחנו חוזרים ומזמינים את מנכ"ל הכנסת, כיוון שיש כאן סעיפים הנוגעים ישירות אליו.

זבולון אורלב: הוא החליט שלא להשתתף.

מירב ישראלי: קיבלנו הערה ממשרד המשפטים בעניין של התרומות, שזה צריך להיות בהתאם לנוהל שייקבע לעניין תרומות.

מירב ישראלי: קיבלתי את ההערה הזו רק הבוקר, ולא הספקתי לברר האם קיים נוהל תרומות בכנסת ואם הוא יחול על הסעיף הזה.

מירב ישראלי: אני אברר את זה לפני הישיבה הבאה.

מירב ישראלי: יכול להיות שנעשה תיקון, או שנגיד משהו בדברי ההסבר.

זבולון אורלב: אנחנו מאשרים את סעיף 30, למעט סוגיית התרומות שנחזור אליה בדיון הסעיף.

מירב ישראלי: אני עוברת לסעיף-31, עיקול ושיעבוד: "מוצג שבבעלות הכנסת המוצג במוזיאון הכנסת או המשמש לפעילותו, לא יהיה ניתן לעיקול או לשעבוד ולא יהא נושא לזכות עיכבון".

מירב ישראלי: זה כמו בחוק המוזיאון.

זבולון אורלב: האם יש הערות?

זבולון אורלב: אין.

זבולון אורלב: זה מאושר.

מירב ישראלי: סעיף 32, דמי כניסה ואגרות בעד שירותים: יושב ראש הכנסת רשאי, לפי הצעת המועצה המייעצת ובאישור ועדת תקציב הכנסת, לקבוע דמי כניסה ואגרות בעד שירותים שנותן מוזיאון הכנסת.

מירב ישראלי: בתקנות יכול שייקבעו שיעורים שונים של דמי כניסה ואגרות כאמור, וכן פטורים לסוגים של מבקרים או מקבלי שירותים.

מירב ישראלי: יושב ראש הכנסת רשאי כאמור בסעיף קטן (א) לקבוע הוראות בדבר הצמדת האגרות למדד המחרים לצרכן, כפי שמפרסמת הלשכה המרכזית לסטטיסטיקה.

מירב ישראלי: ההכנסות מדמי הכניסה ומהאגרות בעד שירותים לפי סעיף זה, ישמשו את מוזיאון הכנסת לצורך שימורו, פיתוחו, ופעילותו של מוזיאון הכנסת בלבד.

זבולון אורלב: האם יש הערות לגבי סעיף 32?

זבולון אורלב: אין.

זבולון אורלב: הסעיף מאושר.

איציק שוויקי: האם למוזיאון הלאומי שלנו צריכים לשלם דמי כניסה?

זבולון אורלב: לא כתוב כאן.

זבולון אורלב: כתוב שיו"ר הכנסת רשאי לקבוע.

זבולון אורלב: אם אני הייתי יו"ר הכנסת הייתי קובע שהכניסה היא חינם.

זבולון אורלב: זה שיקול דעת של יו"ר הכנסת.

מירב ישראלי: הוא יכול לקחת דמי שירותי מחוקרים.

זבולון אורלב: או שהמועצה לשימור אתרים רוצה לקיים שם יום עיון.

זבולון אורלב: היא תצטרך לשלם את ההוצאות השוטפות שם.

זבולון אורלב: אל תיתן לי רעיונות.

איציק שוויקי: אנחנו בדרך כלל לא משלמים.

מירב ישראלי: אני עוברת לסעיף 33, ביצוע ותקנות: יושב ראש הכנסת ממונה על ביצוע חוק זה, והוא רשאי, לאחר התייעצות עם המועצה המייעצת ועם מועצת המוזיאונים ובאישור הוועדה המשותפת, להתקין תקנות בכל הנוגע לביצועו, לרבות בדבר – שימור המבנה והמוצגים, והדאגה להחזקתם ולהצגתם לציבור בצורה נאותה.

מירב ישראלי: ניהול רישום ותיאור של כל המוצגים הנמצאים במוזיאון וצילומם מסירת מידע לציבור על מוצגים הנמצאים במוזיאון.

מירב ישראלי: פרסום קטלוגים ופרסומים אחרים.

מירב ישראלי: קיום פעילות חינוכית ותרבותית במוזיאון וכן התנאים לפעילות זו.

מירב ישראלי: הגבלת מכירת מוצגים, הוצאתם מן הארץ, חילופי מוצגים, העברתם שלא בתמורה, השמדתם או סילוקם.

מירב ישראלי: היתה הערה בישיבה הקודמת של משרד התרבות לגבי התיקון המוצע.

מירב ישראלי: אני מבינה שיש מחשבות שניות של הממשלה.

זבולון אורלב: אני לא מסכים לזה.

זבולון אורלב: יו"ר הכנסת לא חייב בהתייעצות.

מירב ישראלי: עם המועצה המייעצת.

זבולון אורלב: התכוונתי למועצת המוזיאונים.

מירב ישראלי: אז אני אוריד את זה.

זבולון אורלב: מספיק שהמנהל חייב להתייעץ.

עידית עמיחי: ישנה בעייתיות.

עידית עמיחי: אם זה באמת נקרא מוזיאון, אז הוא צריך לעמוד בכללי מוזיאון.

זבולון אורלב: האם יש לך הצעה לשם אחר?

זבולון אורלב: מוזיאון הוא באמת לא שם עברי.

זבולון אורלב: הוא לא בא מהשפה העברית.

מירב ישראלי: זה יותר כמו אתר לאומי.

רוני טלמור: בסעיף המטרות השם המלא היום הוא: "מוזיאון לתולדות הכנסת ולפועלה".

רוני טלמור: אולי אפשר לומר "המרכז לתולדות הכנסת ולפועלה".

רוני טלמור: זאת ההצעה הכי טובה שאני יכולה לחשוב עליה.

נחמה נובנשטרן: המושג "מרכז" מוריד בדרגה.

נחמה נובנשטרן: מוזיאון היא מילה לא עברית, אבל יש לה את הערכיות שלה.

נחמה נובנשטרן: אנשים גם יודעים לקראת מה הם הולכים.

זבולון אורלב: תצאי רגע מהקופסה, ותחשבי שאין שם מוזיאון.

זבולון אורלב: מרכז התרבות מעיר ואומר, כי לא יכול להיות שבאותה מדינה יש מוזיאון אחד שהוא לא תחת מועצת המוזיאונים ומוזיאון אחד שהוא כן תחת מועצת המוזיאונים.

זבולון אורלב: הבעיה היא נכונה.

זבולון אורלב: הכנסת באופן קונסטיטוציוני לא יכולה להכפיף את עצמה לגוף שהיא מפקחת עליו.

זבולון אורלב: הכנסת מפקחת על מועצת המוזיאונים, ולכן היא לא יכולה להתייעץ עם מועצת המוזיאונים.

רוני טלמור: ההערה של משרד התרבות היא רחבה יותר.

רוני טלמור: הם טוענים, שהאופי של האתר הזה שונה מאופי של מוזיאון רגיל.

רוני טלמור: אין שם גנז, תצוגות מתחלפות, וכו'.

מירב ישראלי: זה יותר דומה לבית העצמאות.

מירב ישראלי: זה אתר לאומי כזה.

זבולון אורלב: אמרתי שאני מוכן לשקול, להחליף את השם "מוזיאון".

זבולון אורלב: זו לא מילה עברית, שמצאתי בתנ"ך.

זבולון אורלב: אני מוכן לחשוב על שם אחר, אבל תביאו רעיונות.

אלי אברך: "היכל הכנסת".

מירב ישראלי: אבל צריך להיות ברור שלא מדובר בכנסת עצמה.

רוני טלמור: המרכז לתולדות הכנסת ולפועלה.

עומרי שלמון: משכנה של הכנסת.

מירב ישראלי: לא.

מירב ישראלי: משכן, זה משכן הכנסת.

יהודית גידלי: המרכז לתולדות הכנסת.

נחמה נובנשטרן: האתר לתולדות הכנסת.

נחמה נובנשטרן: אמר נכון היו"ר שיש אתרים המוכרים על פי חוק, והרבה מאוד מוזיאונים שלא מוכרים על פי חוק.

נחמה נובנשטרן: אנחנו משתמשים בהגדרה: "אתר היסטורי לביקור".

נחמה נובנשטרן: המילה "מרכז" מורידה בדרגה את הציפייה ואת המטרה.

זבולון אורלב: אם כך, אנחנו נשארים בשלב זה עם השם מוזיאון.

זבולון אורלב: שמענו כאן רעיונות, ונחשוב על השמות.

זבולון אורלב: בישיבה האחרונה ולקראת הקריאה השנייה והשלישית.

זבולון אורלב: אני אתיר לחזור לנושא הזה.

מירב ישראלי: זה צריך להיות משהו כמו בית העצמאות.

עידית עמיחי: בית הכנסת בירושלים.

זבולון אורלב: הערך שלך הוא צודק, אבל יש ערך שגובר על זה וזו השאלה של עצמאות הכנסת.

מירב ישראלי: צריך לזכור, שזה לא מוזיאון דומה למוזיאונים שאת מפקחת עליהם.

זבולון אורלב: אבל מחר עוד מוזיאון יבקש פטור שלא להיות במסגרת הגדרת מוזיאון.

זבולון אורלב: מה אז היא תגיד לו?

זבולון אורלב: האם היא תגיד לו שלכנסת יש פרוטקציה?

מירב ישראלי: אבל זה מוסד סטטוטורי.

עידית עמיחי: יש את בית העצמאות.

מירב ישראלי: נכון, ולא קוראים לו מוזיאון.

יהודית גידלי: אבל אי אפשר לקרוא לזה בית הכנסת.

זבולון אורלב: בית העצמאות הוא לא של הכנסת.

זבולון אורלב: האם "יד ושם" כפוף לכם?

עידית עמיחי: לא.

עידית עמיחי: יש חוק נפרד, חוק "יד ושם".

זבולון אורלב: האם אין לו שום קשר למועצת המוזיאונים?

עידית עמיחי: אין לו.

זבולון אורלב: אז זאת עוד דוגמא.

מירב ישראלי: זה מה שאני אומרת.

מירב ישראלי: זה בחוק.

יהודית גידלי: אבל שם לא מופיעה המילה "מוזיאון".

מירב ישראלי: הבעיה היא עם השם יותר מאשר עם המהות.

רוני טלמור: אולי "יד הכנסת"?

זבולון אורלב: אנחנו נחזור לזה.

מירב ישראלי: אנחנו ממשיכים בסעיף ביצוע ותקנות.

מירב ישראלי: אפשר להוריד את כל הפירוט, כיוון שהוא יותר נוגע לדברים לפי חוק המוזיאונים.

מירב ישראלי: אפשר להשאיר סעיף כללי.

זבולון אורלב: למה?

זבולון אורלב: זה טוב.

זבולון אורלב: אנחנו נתקין תקנות בכל הנוגע לזה.

רוני טלמור: למה צריך תקנות?

רוני טלמור: הרי מנהל המוזיאון כפוף ישירות ליו"ר הכנסת.

רוני טלמור: למה הוא צריך לקבוע הוראות בתקנות, שבדרך כלל מיועדות לציבור?

זבולון אורלב: בגלל שזה נוגע לכלל הציבור, צריך שקיפות.

זבולון אורלב: זה לא נכס של יו"ר הכנסת.

זבולון אורלב: זה שייך לכל העם.

זבולון אורלב: זה דבר לאומי, זה דבר היסטורי, זה דבר עם עומק, זה דבר הקשור לשרשרת דורות.

זבולון אורלב: טוב להגביל את היו"ר, כדי שיידע בדיוק למה הוא צריך לקבוע כללים.

מירב ישראלי: זה תקנות.

מירב ישראלי: יש מקרה אחד או שניים בהם יו"ר הכנסת מתקין תקנות, וזה יותר דומה לנורמה כזו.

מירב ישראלי: אני אבדוק את זה שוב.

זבולון אורלב: מבחינתי, זה יכול להיות כללים.

רוני טלמור: זה יכול להיות גם נהלים.

מירב ישראלי: נהלים אני לא אזכיר בחוק.

רוני טלמור: אז אפשר לכתוב משהו כללי, שיזכיר שהוא ייתן הוראות.

מירב ישראלי: הוראות אני לא מזכירה בחוק.

זבולון אורלב: מוזכר בחוק "שימור המוצגים".

עומרי שלמון: מה לגבי אחזקה ושימוש במבנה לאורך שנים?

עומרי שלמון: בסעיפים הקודמים אנחנו התייחסנו לפעולת ההקמה.

זבולון אורלב: הוא מעיר הערה נכונה.

זבולון אורלב: אנחנו העתקנו מחוק המוזיאונים.

זבולון אורלב: המבנה של המוזיאון הוא לא הנושא.

זבולון אורלב: פה המבנה הוא הנושא.

מירב ישראלי: אבל השאלה היא, האם צריך תקנות לגבי שימור המבנה.

זבולון אורלב: מצדי, שיהיו כללים.

מירב ישראלי: כללים ותקנות זה אותו דבר בהקשר הזה .

מירב ישראלי: זו חקיקת משנה.

זבולון אורלב: צריך כללים לשימור המבנה.

מירב ישראלי: מה זה כללים לשימור המבנה, שישימו גבס בחורים בכל שנה?

מירב ישראלי: מה הוא יאמר בתקנות האלה?

מירב ישראלי: שימור המבנה צריך להיות באחריות מנהל הכנסת.

עומרי שלמון: יש המון שינויים שהוא יעשה במשך הזמן.

מירב ישראלי: איזה שינויים?

עומרי שלמון: פתאום הוא יכניס תקרה אקוסטית.

זבולון אורלב: שלחו לי כאן בכתב רעיונות לשמות: "לשכת הכנסת הראשונה", "בית הכנסת הראשונה בירושלים".

זבולון אורלב: אמרו לי שזה דומה לבית כנסת.

יהודית גידלי: זה לא נכון.

קריאה: בירושלים.

יהודית גידלי: זה גם לא נכון.

יהודית גידלי: הם קיימו כמה ישיבות בבניין של הסוכנות, ושם הושבע חיים ויצמן.

זבולון אורלב: "בית הכנסת הראשונה הקבועה".

איציק שוויקי: לבית כנסת יש משמעות אחרת.

איציק שוויקי: זה כאילו אתה בא להתפלל.

קריאה: "משכן הכנסת".

מירב ישראלי: זה גם בעייתי.

זבולון אורלב: מה אנחנו עושים עם סעיף 33?

מירב ישראלי: השאלה היא, האם אתם רוצים את הפירוט.

מירב ישראלי: מהסעיף המקביל בחוק המוזיאונים אני לקחתי את הדברים הנוגעים למוצגים ולא למנהל.

זבולון אורלב: אני בעד זה, אבל גם להכניס את העניין של שימור המבנה.

עומרי שלמון: זה יהיה כלי עבודה בידי יו"ר הכנסת.

מירב ישראלי: אני חושבת שזה לא נושא לתקנות, אלא נושא לעדכון התוכנית.

מירב ישראלי: כל השחזור נעשה בהתאם לתוכנית ולא בהתאם לתקנות.

מירב ישראלי: תקנות זה הוראות.

עומרי שלמון: אבל אני מדבר על השוטף.

מירב ישראלי: מה הוא יגיד בהוראות מילוליות?

עומרי שלמון: שמירה על האותנטיות, על החומרים, על רצפות, על הריהוט, על המוצגים.

מירב ישראלי: אלה לא דברים שמתאימים לתקנות.

מירב ישראלי: זה שימור המוצגים.

עופר בורד: אפשר להוסיף את המילה "והמבנה" בסעיף אחד: "שימור המוצגים והמבנה".

זבולון אורלב: אני בעד.

מירב ישראלי: אני קוראת את זה: (1)

מירב ישראלי: שימור המבנה והמוצגים, והדאגה להחזקתם ולהצגתם לציבור בצורה נאותה.

מירב ישראלי: (2)ניהול רישום ותיאור של כל המוצגים הנמצאים במוזיאון וצילומם (3)

מירב ישראלי: מסירת מידע לציבור על מוצגים הנמצאים במוזיאון (4)

מירב ישראלי: פרסום קטלוגים ופרסומים אחרים (5)

מירב ישראלי: קיום פעילות חינוכית ותרבותית במוזיאון וכן התנאים לפעילות זו.

מירב ישראלי: אני לא יודעת אם צריך את זה בתקנות.

זבולון אורלב: למה לא?

זבולון אורלב: יהיו חוגים: חוג תנ"ך, חוג דמוקרטיה וכו'.

מירב ישראלי: (6)

מירב ישראלי: הגבלת מכירת מוצגים, הוצאתם מן הארץ, חילופי מוצגים, העברתם שלא בתמורה, השמדתם או סילוקם.

מירב ישראלי: אני לא בטוחה שגם את זה צריך.

זבולון אורלב: בכל מקרה, את תכיני מכתב ליו"ר הכנסת.

זבולון אורלב: נגיד לו שאנחנו כך החלטנו לגבי סעיף 33.

זבולון אורלב: אני אבקש לקבל עצה מיו"ר הכנסת.

זבולון אורלב: אנחנו מאשרים גם את סעיף 33 בתוספת "שימור המבנה" – עצה חכמה שקיבלנו ממשרד הביטחון.

מירב ישראלי: סעיף 34, תחילה: המועצה המייעצת הראשונה תמונה בתוך חודשיים מיום פרסומו של חוק זה.

מירב ישראלי: תחילתו של חוק זה בתוך שישה חודשים מיום פרסומו.

זבולון אורלב: האם יש הערות לסעיף 34? אין.

הטב מלכיאל: אני חוזר אליכם בנוגע להתייחסות לסעיף 4.

הטב מלכיאל: אנחנו קיבלנו את הצעת החוק בלי שום התייחסות.

הטב מלכיאל: אנחנו הבנו שאנחנו מתייחסים לכל הנושא של המרשם הפלילי, ולכן אני פה.

הטב מלכיאל: לכן, לכל הנושא שמופיע בסעיף 4 אין לי תשובות.

הטב מלכיאל: אני לא איש המקצוע לצורך העניין.

זבולון אורלב: אנחנו מקבלים את ההערה, ובלבד, שאם יש למשרד הפנים ולמשרד הביטחון הערה, היא תדון בישיבה הבאה רק אם היא תשלח בכתב בתוך 21 יום ליועצת המשפטית של הוועדה.

זבולון אורלב: אם לא תתקבל הערה, אנחנו לא נפתח את הנושא הזה מחדש.

הטב מלכיאל: זה הגון.

הטב מלכיאל: השאלה היא, האם אנחנו יכולים להבין מה פה מתבקש בשלב הזה.

מירב ישראלי: מה שכתוב פה.

זבולון אורלב: מה שיש לנגד עינך.

זבולון אורלב: תודה רבה, הישיבה נעולה.